钦定古今图书集成/明伦汇编/氏族典/第077卷 > 《滕县志》 > 吴溆
## 钦定古今图书集成/明伦汇编/氏族典/第077卷 > 《滕县志》 > 吴溆

按《唐书吴溆传》：“溆，章敬皇后之弟。代宗立，诏赠后祖
神泉为司徒，父令珪太尉，擢叔父令瑶太子家令、濮
阳郡公，令瑜太子谕德、济阳郡公，溆太子詹事、濮阳
郡公，并开府仪同三司。溆用盛王府参军进，俄迁鸿
胪少卿，金吾将军。建中初，迁大将军。溆循循有礼让，
无倨气矜色，时以为材当所位，不自戚属者。朱泚反”，
卢杞、白志贞皆谓泚有功，不宜首难，得大臣一人持
节慰晓。德宗顾左右无敢行，溆曰：“臣愿至贼中谕天
子至意。”帝大悦，即日赍诏见泚。而泚业僭逆，故留溆
客省不遣，卒被害。赠太子太保，谥曰忠。